b'\n_START_ARTICLE_\nCryptochetidae\n_START_SECTION_\nUtseende\n_START_PARAGRAPH_\nSm\xc3\xa5 (opptil 4 mm, de fleste mye mindre), svarte eller metallisk bl\xc3\xa5, glinsende fluer. Kroppen er kort og tettbygd. De kan kjennes p\xc3\xa5 antennene, som har et stort, stavformet tredje ledd uten antenneb\xc3\xb8rste (bortsett fra hos slekten Librella). Hodet er kort og bredt, med store fasett\xc3\xb8yne som er h\xc3\xb8yere enn lange, og dekket av korte h\xc3\xa5r. De har ingen store b\xc3\xb8rster p\xc3\xa5 hodet. Pannen er bred, omtrent kvadratisk. Midtfeltet danner en stor trekant med en spiss ved antennefestet, to ved bakkanten. De tre punkt\xc3\xb8ynene sitter n\xc3\xa6r bakkanten av denne. Antennene er tre-leddete, det tredje leddet peker rett nedover og er ganske stort og langstrakt (ca. 2/3 s\xc3\xa5 langt som hodet er h\xc3\xb8yt), og mangler antenneb\xc3\xb8rste (arista). Unntaket her er slekten Librella og den fossile slekten Phanerochaetum som har tredje antenneledd av normal st\xc3\xb8rrelse med antenneb\xc3\xb8rste. Munndelene er sm\xc3\xa5 og lite p\xc3\xa5fallende. Brystet (thorax) er kort, h\xc3\xb8yt hvelvet, skinnende, med korte h\xc3\xa5r men uten lange b\xc3\xb8rster. Scutellum (den bakerste ryggplaten) er uvanlig stort, skarpt kantet. Vingene er klare, forholdsvis korte og brede. Fire lange \xc3\xa5rer n\xc3\xa5r vingekanten. Vingefremkanten (costa) er brutt p\xc3\xa5 to steder. Beina er korte og slanke uten b\xc3\xb8rster. Bakkroppen er kort og bred uten p\xc3\xa5fallende store ytre kj\xc3\xb8nnsorganer. Larvene er ovale p\xc3\xa5 form, noe tilspissede i hodeenden. To lange \xc3\xa5nder\xc3\xb8r stikker ut fra bakenden. Kroppen er kledt med tverrb\xc3\xa5nd av korte pigger. De lever inne i vertsdyret og \xc3\xa5nder\xc3\xb8rene strekker seg til overflaten.\n_START_SECTION_\nLevevis\n_START_PARAGRAPH_\nDe artene man kjenner biologien til, lever alle som parasitter p\xc3\xa5 skjoldlus i underfamilien Monophlebinae (familien Margarodidae). Disse er sterkt omdannede insekter som sitter fast p\xc3\xa5 planter og suger plantesaft. Fluene borrer kn\xc3\xb8ttsm\xc3\xa5 egg inn i kroppen til skjoldlusene, og larvene utvikler seg inne i verten. Det kan v\xc3\xa6re \xc3\xa9n eller flere larver i samme vert. Larven(e) tar til slutt livet av verten og forvandler seg til en puppe inne i det tomme skallet. Arten Lestophonus iceryae, som opprinnelig stammer fra Australia, har blitt innf\xc3\xb8rt til blant annet California og Chile, og har blitt et effektivt middel for biologisk kontroll av den problematiske skadearten Icerya purchasi (sitrusskjoldlus). Voksne fluer av denne familien kan noen ganger v\xc3\xa6re ganske plagsomme da de s\xc3\xb8ker mot \xc3\xb8ynene p\xc3\xa5 folk og dyr for \xc3\xa5 drikke t\xc3\xa5rev\xc3\xa6ske.\n_START_SECTION_\nKilder\n_START_PARAGRAPH_\nNartshuk, E.P. 2000. Family Cryptochetidae. I: Papp, L. og Darvas, B. (red.): Contributions to a Manual of Palaearctic Diptera. Appendix: 345-353. Science Herald, Budapest._NEWLINE_Catalogue of Life 2006.'